《明内官监牙牌歌》
清代·边浴礼

有明珰祸古所无，当头委鬼纷毒痡。四司八局各交煽，十二监势尤睢盱。

深宫定制杜奸伪，牙牌颁赐文攸殊。尚宝司丞督雕造，悬挂遍及群奄奴。

迁阶兑换借失罪，重比列镇麒麟符。要严禁闼作讥察，藉肃国柄防觊觎。

信王继统鉴覆辙，雷霆赫怒行天诛。讵知积习骤难革，枝叶虽剪存根株。

监军督饷出无数，秉笔掌印繁有徒。飞鱼膝襕曲脚帽，宫庭布满豺狼貙。

居庸失守贼氛恶，斩关揖盗充前驱。我曹富贵自有在，马头泥首千人俱。

烽烟涨天血流地，九门一夕成榛芜。安民厂空夜栖鸽，承运库毁朝啼乌。

可怜御用诸宝器，雨淋日炙泥沙污。剔红漆裂果园盒，戗金耳碎宣铜炉，瑶箱脂粉散狼藉，宫扇彩翠昏模糊。

牙牌数百落何处，反以微物全形模。二百年来阅尘劫，素质完好还如初。

上员中杀下微阔，四角错出承其趺。中穿一孔贯绦组，环顶云气蟠萦纡。

正书深镌四十四，背刻缪篆斯邕如。纪年列号存两侧，崇祯八祀时非诬。

想当作佩系犀带，色映绁伞金葫芦。略同铸铁肃门禁，不比涂漆催军租。

胜朝遗制俨然在，摩挲俯仰增欷歔。昌平风雨莽萧瑟，黄蒿碧藓埋珠襦。

旧闻合补秀水朱，长句试仿眉山苏。兴亡过眼同转毂，一牌关系良区区。

作者简介：边浴礼，字夔友，一字袖石，任丘人。道光甲辰进士，改庶吉士，授编修，历官河南布政使。有《健修堂集》。